|  |
| --- |
| ΕΚΑΕΡΓΑΤΟΫΠΑΛΛΗΛΙΚΟ ΚΕΝΤΡΟ ΑΘΗΝΑΣ |

**Ταχ. Διεύθ.:** Γ’ Σεπτεμβρίου 48Β, 104 33, Αθήνα ■ **Τηλ.:** 210 88 36 918 ■

■Web Site: **www.eka.org.gr** ■ e-mail:**eka.press@gmail.com** ■

Αρ. Πρωτ.: 5209 Αθήνα, 17/09/2018

Προς

* τα Σωματεία Μέλη του ΕΚΑ

Συνάδελφοι,

Μετά την πρόσφατη τροποποίηση του Κώδικα Πολιτικής Δικονομίας (Ν.4335/2015-ισχύς από 1-1-2016), δημιουργήθηκε έντονο πρόβλημα στις περιπτώσεις που συνδικαλιστικές οργανώσεις επιθυμούν να ασκήσουν πρόσθετη παρέμβαση υπέρ άλλης συνδικαλιστικής οργάνωσης, στα πλαίσια αγωγής του εργοδότη για ακυρότητα εξαγγελθείσης απεργίας και συγκεκριμένα στις περιπτώσεις που η αγωγή ασκείται μόλις λίγες ώρες πριν από την εκδίκασή της στο Μονομελές Πρωτοδικείο (πράγμα που είναι και το πλέον σύνηθες).

Κι αυτό γιατί η πρόσθετη παρέμβαση, δηλ. η δυνατότητα ενός σωματείου, ομοσπονδίας, Εργατικού Κέντρου ή της ΓΣΕΕ, να εμφανιστεί με δικηγόρο στο δικαστήριο για να υποστηρίξει τις θέσεις του σωματείου που έχει προκηρύξει την απεργία, θα έπρεπε να γίνεται  με δικόγραφο που να κατατίθεται στη γραμματεία και το οποίο μάλιστα να κοινοποιηθεί στον εργοδότη πριν από τη συζήτηση της υπόθεσης, πράγμα αδύνατο στις 1-2 ώρες που μεσολαβούν από τότε που ο εργοδότης κάνει την αγωγή ακύρωσης της απεργίας μέχρι τη συζήτηση στο Μονομελές Πρωτοδικείο.

Αποτέλεσμα της έλλειψης χρόνου είναι όλες οι παρεμβάσεις να απορρίπτονται ως απαράδεκτες. Με την απόφαση 411/2017 του Μονομελούς Πρωτοδικείου Αθηνών που χειρίστηκε η νομική μας υπηρεσία εκπροσωπώντας το Εργατοϋπαλληλικό Κέντρο Αθήνας, κρίθηκε ότι η πρόσθετη παρέμβαση σε απεργιακές δίκες οι οποίες προσδιορίζονται προς συζήτηση αυθημερόν της κατάθεσης της σχετικής αγωγής από τον εργοδότη, **ασκείται παραδεκτά χωρίς κατάθεση δικογράφου, δηλ. προφορικά ενώπιον του Δικαστηρίου**,  ενόψει το ότι, όπως αναφέρει ορθά η απόφαση "δικάσιμος ορίστηκε η σημερινή ημέρα και ώρα 13.30, με αποτέλεσμα να μην υπάρχει ευχέρεια χρόνου για την τήρηση της απαιτούμενης από το νόμο προδικασίας". Στην περίπτωση της απόφασης, η αγωγή του εργοδότη κοινοποιήθηκε μόλις τρείς (3) ώρες πριν από τη συζήτηση στο ακροατήριο.

Προς διευκόλυνση των σωματείων-μελών μας αλλά και κάθε ενδιαφερόμενου σωματείου, παραθέτουμε το κείμενο της απόφασης στην [ιστοσελίδα του Ε.Κ.Α.](http://www.eka.org.gr/) καθώς και στο [Facebook](https://www.facebook.com/%CE%95%CF%81%CE%B3%CE%B1%CF%84%CE%BF%CF%8B%CF%80%CE%B1%CE%BB%CE%BB%CE%B7%CE%BB%CE%B9%CE%BA%CF%8C-%CE%9A%CE%AD%CE%BD%CF%84%CF%81%CE%BF-%CE%91%CE%B8%CE%AE%CE%BD%CE%B1%CF%82-365887433590005/)

Για το Δ.Σ.

|  |  |
| --- | --- |
| Ο Πρόεδρος | Ο Γεν. Γραμματέας |
| Γιώργος Μυλωνάς | Κώστας Κουλούρης |